32006R1044
L 187/20
JURNALUL OFÍCIAL AL UNIUNII EUROPENE
REGULAMENTUL (CE) NR. 1044/2006 AL COMISIEI
din 7 iulie 2006
de modificare a Regulamentului (CE) nr. 1019/2002 privind standardele de comercializare a uleiului de măsline
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 865/2004 al Consiliului din 29 aprilie 2004 privind organizarea comună a pieței în sectorul uleiului de măsline și al măslinelor de masă și de modificare a Regulamentului (CEE) nr. 827/68 (1), în special articolul 5 alineatul (3),
întrucât:
(1)
Regulamentul (CE) nr. 1019/2002 al Comisiei (2) prevede un regim de indicare a unor mențiuni facultative pentru uleiurile de măsline. În conformitate cu articolul 5 litera (c) din Regulamentul (CE) nr. 1019/2002, indicația caracteristicilor organoleptice ale uleiului de măsline virgin poate figura pe etichetă numai în cazul în care acestea se bazează pe rezultatele unei metode de analiză prevăzute de Regulamentul (CEE) nr. 2568/91 al Comisiei din 11 iulie 1991 privind caracteristicile uleiurilor de măsline și ale uleiurilor din turtă de măsline, precum și metodele de analiză a acestora (3).
(2)
În conformitate cu articolul 2 alineatul (1) a zecea liniuță din Regulamentul (CEE) nr. 2568/91, evaluarea caracteristicilor organoleptice se face pe baza metodei incluse în anexa XII la regulamentul respectiv. Pot fi utilizate numai atributele pozitive menționate în anexa respectivă. Cu toate acestea, s-a dovedit că, din cauza numărului foarte redus de atribute organoleptice prevăzute în anexa respectivă, operatorii sunt confruntați cu dificultăți atunci când indică pe etichete caracteristicile organoleptice ale uleiului de măsline virgin.
(3)
Activitatea de cercetare pentru identificarea unor noi metode de evaluare organoleptică care permit lărgirea gamei de atribute pozitive pentru uleiul de măsline virgin începută de Consiliul internațional pentru uleiul de măsline s-a încheiat pentru uleiul de măsline extravirgin care beneficiază de denumire de origine. Această activitate este încă în curs pentru uleiul de măsline virgin care nu beneficiază de denumire de origine.
(4)
Pentru a permite folosirea unui vocabular mai complet necesar pentru a descrie mai bine marea diversitate de varietăți și de gusturi ale uleiului de măsline virgin care nu beneficiază de denumire de origine, este necesar să se stabilească un nou termen care să permită punerea în aplicare a unei metode de evaluare organoleptică care să permită mărirea gamei atributelor pozitive ale uleiului de măsline virgin, cu excepția varietăților protejate de denumirea de origine.
(5)
Prin urmare, ar trebui amânată data de aplicare a articolului 5 litera (c) din Regulamentul (CE) nr. 1019/2002 la o dată ulterioară care să coincidă cu data la care va începe anul de comercializare 2008/2009.
(6)
Regulamentul (CE) nr. 1019/2002 ar trebui modificat în consecință.
(7)
Măsurile prevăzute de prezentul regulament sunt conforme cu avizul Comitetului de gestionare a uleiului de măsline și a măslinelor de masă,
ADOPTĂ PREZENTUL REGULAMENT:
Articolul 1
La articolul 12 alineatul (2) din Regulamentul (CE) nr. 1019/2002, al treilea paragraf se înlocuiește cu următorul text:
„Articolul 5 litera (c) se aplică de la 1 iulie 2008.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 iulie 2006.